《九日长干寺别友人》
明代·陈芹

精舍长干绕，清池曲路通。
双桥云影上，疏雨梵声中。
晚岫沉孤翠，秋英吐艳红。
嘉辰聊一醉，世路漫西东。

作者简介：明应天府上元人，字子野，号横崖。安南国王裔，先世于永乐中避黎氏之叛来奔，遂家金陵。嘉靖举人，谒选知奉新县，调宁乡，到任三阅月，即谢病归。与盛时泰辈结青溪社，于桃叶渡附近起邀笛阁，招延名士，文酒觞咏，盛极一时。博学工文，亦工书画，尤善画竹，有《陈子野集》。